মাননীয়া মুখ্যমন্ত্রী
মমতা বন্দ্যোপাধ্যায়
পশ্চিমবঙ্গ সরকার
নবান্ন, হাওড়া
মমতা আপনি মুখ্যমন্ত্রী নন, দিদি নম্বর ওয়ান। দেখিয়ে দিলেন বাংলাকে। বাংলার রাজনৈতিক ইতিহাসের পাতায় পাতায় রয়েছে রক্তের দাগ। তাতে আরও একটা পাতা সংযোজিত হল সোমবার। রক্তে ভেজা ১৪ মে, ২০১৮।
এই চিঠি যখন লিখছি তখনও পর্যন্ত রাজ্যের বিভিন্ন জেলায় ভোট সংঘর্ষে মৃতের সংখ্যা ১০। আরও বৃদ্ধির প্রতিশ্রুতি রয়েছে উত্তপ্ত পরিবেশে। যে পরিবেশ তৈরি হয়েছে সেই মনোনয়ন শুরু হওয়া থেকে। বিরোধী শূন্য ত্রিস্তর পঞ্চায়েত জয়ের শপথ যেদিন থেকে কানে এসেছে, সেদিন থেকেই মৃত্যুর আর্তনাদ শোনা যাচ্ছে। কান্না আর যন্ত্রণায় ছটপট করেছে বাংলা।
মাননীয়া মমতা, এবেলা.ইন যেদিন পঞ্চায়েত ভোটের খবর প্রকাশ শুরু করেছিল সেদিন থেকেই মনে ছিল আশঙ্কা। তাই তো আমরা প্রতিদিন খবরের সঙ্গে ‘ভোটের ভবিষ্যৎ’ নিয়ে উদ্বেগ প্রকাশ করেছি। আদালতের দরজায় দরজায় ঘুরে সেই ভোট শেষ পর্যন্ত হল। কিন্তু গণতন্ত্রের মহোৎসবে গণতন্ত্রকেই উঠতে হল শরশয্যায়।

এই বিষয়ে অন্যান্য খবর

ভোট দিতে গিয়ে মাথা ফাটল ভোটারের, নির্দলের দাপট কেশপুরে
বোমা-গুলি ভয় নেই, তবু বর্ধমানের এই বুথে দেখা নেই ভোটারদের


আপনার সরকারকে সাবাস জানাতেই হবে। আদালতের চূড়ান্ত নির্দেশ পাওয়ার পরে মাত্র ৭২ ঘণ্টার মধ্যে এত বড় আয়োজন অকল্পনীয় ছিল। রাজ্য নির্বাচন কমিশন প্রথম দিন থেকেই সরকারের নির্দেশ মেনে যে কাজ করেছে তা এই রাজ্যের শিশুরাও জেনে গিয়েছে। সবাই জেনে গিয়েছে, নামে সিংহ থাকলেও মাননীয় নির্বাচন কমিশনার আসলে ভীত সন্ত্রস্ত মূষিক।
মনোনয়ন থেকে ভোটগ্রহণ, সব স্তরে দিকে দিকে একটাই নাম— তৃণমূল কংগ্রেস। দিকে দিকে একটাই প্রতীক— ঘাসফুল। দিকে দিকে একটাই স্লোগান— মা-মাটি-মানুষ জিন্দাবাদ।
এমন স্লোগানের মধ্যে এত মায়ের কান্না, রক্তে ভেজা মাটি, মানুষের আর্তনাদ আসলে যে ঘাসফুলের পবিত্র স্লোগানকেই কলঙ্কিত করল দিদি। হ্যাঁ, আপনি আজ মুখ্যমন্ত্রী নন, দিদি। 
দিকে দিকে পোস্টারে পোস্টারে যতই আপনাকে ‘মুখ্যমন্ত্রী নম্বর ওয়ান’ বলা হোক, ভোট উপলক্ষ্যে শাসক দলের ‘দাদাগিরি’ দেখে একটাই নাম মাথা আসছে— আপনি মমতা ‘দিদি নম্বর ওয়ান।’
আপনি বলবেন, হ্যাঁ নিশ্চিত বলবেন যে মৃতের বেশির ভাগই আপনার দলের। মনোনয়ন পর্বেও তাই বলেছিলেন। কিন্তু দিদি, ওরা সবাই আসলে আপনার রাজ্যের মানুষ। সকলেই ‘মা-মাটি-মানুষ’-এর অঙ্গ। যত রক্ত ঝরল সব রক্তই বাংলার।
কিন্তু দিদি আপনিই পারতেন এই রক্তপাত, এই প্রাণহানি বন্ধ করতে। আপনিই পারতেন। শান্তি চাইলে আপনি কেন্দ্রীয় বাহিনী ডাকতে পারতেন। আপনি কম সংখ্যক পুলিশকে দিয়ে বেশি দফায় ভোট করিয়ে নিয়ন্ত্রণ করতে পারতেন। দুষ্কৃতীরা যে দলেরই হোক, তারা আপনার, মুখ্যমন্ত্রী মমতা বন্দ্যোপাধ্যায়ের রাজ্যেই হামলা চালিয়েছে, অশান্তি করেছে, প্রাণ নিয়েছে, রক্ত ঝরিয়েছে।
মানতে আপনাকে হবেই। দিদি, মানতে হবেই। যে বিরোধীরা অস্ত্র তুলে নিয়ে তাণ্ডব চালিয়েছে তাদের নিয়ন্ত্রণ করা, নিরস্ত করার দায়িত্ব তো আপনার প্রশাসনের হাতেই ছিল। আদালতে যে বাংলার মুখ পুড়েছে সেই বাংলা শুধু আপনার নয়, আমাদেরও। এই বাংলা সবার। ভোটগ্রহণে যে বাংলার গায়ে রক্তপাতের কালি লাগল, সেই বাংলাও আমাদের সবার। ভোট জয়ের সাফল্য আপনারই থাকবে কিন্তু এই লজ্জার ভাগীদার আমরা সবাই।
এমন লজ্জা থেকে আপনি চাইলে বাংলাকে বাঁচাতে পারতেন। আপনিই পারতেন। কারণ, আপনিই তো বাংলার— ‘দিদি নম্বর ওয়ান’। না, আপনি ‘মুখ্যমন্ত্রী নম্বর ওয়ান’ নন।
আমরা ‘মুখ্যমন্ত্রী নম্বর ওয়ান’-কে চিনি। আমরা চিনি সেই মুখ্যমন্ত্রীকে, যিনি বিপুল জয়ের পরে ২০১১ সালে নির্দ্বিধায় বলেছিলেন— ‘বদলা নয়, বদল চাই।’’ আমরা সেই ‘মুখ্যমন্ত্রী নম্বর ওয়ান’-কে চিনি, যাঁর উদ্যোগে ‘কন্যাশ্রী’ থেকে ‘নির্মল বাংলা’ এসেছে। শহর থেকে গ্রামের রাস্তায় সত্যি সত্যিই ‘উন্নয়ন’-কে দাঁড়িয়ে থাকতে দেখেছি। যা আপনাকে বিরোধী শূন্য না হলেও সম্মানের ক্ষমতা দিতেই পারত।
সেটা আর হল না। অনুব্রত মণ্ডলদের আয়োজনে রাস্তায় যে ‘উন্নয়ন’ দাঁড়িয়ে রইল গোটা ভোট পর্বে, তাতেও আপনিই জিতবেন। জয় আপনার আসবেই। কিন্তু...। 
জয় করেও ভয় কিন্তু কাটবে না।